周府判送錦鷄陳廣文古風見示次韻二十句
作者：蕭立之
朝代：宋

paragraphs: 溧陽寒尉饑欲啼，擁爐一席鷦鷯枝。
鴟夷取醉與唾宜，持書推戶知爲誰。
抽緘讀書哦新詩，如渴得飲夢得歸。
妓圍婉轉嬌鶑詞，也復感此山梁悲。
文禽只合長交頸，著語嫵媚相携持。
當年飲啄擅山澤，十步百步相追隨。
清波照影輒自愛，竟日墮此畢者機。
憐渠求牡著樊籞，輒贈可使炫朝飛。
于魔不忍仁者事，豈此玩物心冥迷。
三邊風寒鐵爲衣，白日黯黯天無輝。
室家憂煩怨曠起，新婚之別歸何時。
存心愛物一命耳，公漸柄用酬隆知。
蒼芒獨立將疇依，勿諉大家聾與癡。